Vastuullisuus sääntelykohteena : Huolellisuusvelvoitteen jäsentäminen oikeudellisena normina yritysvastuun kontekstissa
Yritysvastuu on ajankohtainen aihe. Vaikka yritysten vastuullisuutta on pyritty ohjaamaan soft law -sääntelyn avulla jo kauemman aikaa, on tarve kaikkia yrityksiä velvoittavalle vastuullisempaan toimintaan ohjaavalle lainsäädännölle konkretisoitunut. Pariisin ilmastosopimuksen mukainen tavoite pitää maapallon keskilämpötilan nousu selvästi alle kahdessa asteessa ei todennäköisesti tule toteutumaan ilman sellaisia toimia, jotka asettavat selvät vastuullisuuteen ohjaavat säännöt yrityksille sekä niiden omassa että niiden arvoketjujen toiminnassa. Lainsäädännöllä pyritään saastuttamisen ehkäisemisen lisäksi puuttumaan myös erityisesti monikansallisten yritysten arvoketjuissa tapahtuviin ihmisoikeusrikkomuksiin. Corporate Sustainability Due Diligence Directive 2024/1760, suomeksi huolellisuusvelvoite- tai yritysvastuudirektiivi, pyrkii vastaamaan tähän sääntelyn tarpeeseen. Direktiivin keskiössä on tuoda oikeudellisesti velvoittavaksi huolellisuusvelvoite, joka velvoittaa yritykset erilaisiin toimiin ihmisoikeus- ja ympäristörikkomusten ehkäisemiseksi ja havaitsemiseksi niiden omassa ja niiden arvoketjujen toiminnassa. Oikeustieteellisessä keskustelussa on kuitenkin eriäviä mielipiteitä siitä, millaisia vaikutuksia huolellisuusvelvoitteen ympärille rakentuvalla vastuullisuussääntelyllä on tulevaisuudessa. Tutkielmassa käsitellään huolellisuusvelvoitetta yritysvastuun kontekstissa voimassa olevassa sääntelyssä ja sitä, millaisia tulkintalinjoja ja haasteita sen käytännön soveltamisessa voi ilmetä.
yritysvastuu, vastuullisuus, oikeudellinen sääntely, EU-direktiivit, arvoketju, toimitusketju, huolellisuusvelvoite, yhtiöoikeus
Networked Digital Library of Theses and Dissertations